**Aparjodam ceturtā vieta Viessmann Pasaules kausa posmā Siguldā**

Viessmann Pasaules kausa posma otrā diena Siguldas trasē sākusies ar vīriešu sacensībām, kur karjeras rekordu atkārtoja Kristers Aparjods. Viņam augstā ceturtā vieta, kas ir arī jaunā sportista labākais rezultāts šosezon.

Pirmajā braucienā K. Aparjods uzrādīja ceturto labāko laiku, taču diskvalifikāciju piedzīvoja krievu sportists Romāns Repilovs, kurš tobrīd ieņēma trešo vietu. Tas ļāva Kristeram Aparjodam ielauzties labāko trijniekā, taču otrajā braucienā viņam piektais rezultāts un summā 4. vieta. Līdz bronzai šoreiz pietrūka tikai sešas sekundes simtdaļas. Pārliecinoša uzvara krievam Semenam Pavļičenko, sudrabs viņa tautietim Aleksandram Gorbacevičam, bet bronza 2018. gada olimpiskajam čempionam austrietim Dāvidam Gleiršeram.

K. Aparjods atzīst, ka, atskatoties uz sezonas pirmās puses rezultātiem, ir priecīgs par rezultātu: “Treniņos gāja diezgan labi, tāpat arī Nāciju kausā. Sacensības aizvadīju tikpat stabili un jutos droši, biju pārliecināts par sevi. Otrais brauciens bija nedaudz neveiksmīgāks kā pirmais, bet tāds ir sports.” Sportists ir apmierināts arī ar kamanu kvalitāti un atzīst, ka, atšķirība no dažiem citiem komandas biedriem, bija izvēlējies pareizo kombināciju startiem Siguldā. Pasaules čempionātā pēc divām nedēļām gan ir paredzēts startēt ar jaunu kamanu.

Pretējas emocijas finišā bija Ināram Kivleniekam, kuram šoreiz 8. vieta (+0.545). Pirmajā braucienā viņš uzrādīja septīto labāko laiku, bet otrajā braucienā tikai 14. rezultāts. Pēc sacensībām sportists atzina, ka otrajā braucienā startēja ar citu ekipējumu: “Pirmo braucienu nenobraucu labi, laiks nebija tāds, kādu vēlējos, bet uz kamanas rēķina vairs nevarēju nomest. Uz otro braucienu paņēmu otru kamanu, ar kuru braucu Kēnigzē, un vismaz ir laba sajūta par to, ka es zinu, ka es otro braucienu priekš sevis nobraucu ļoti slikti. Varbūt televīzijā kļūdas nevarēja redzēt, bet es pats zinu, ko es izdarīju nepareizi, un domāju, ka tā kamana iet ļoti ātri. Žēl, ka ir tā, ka es vairāk gatavojos Pasaules čempionātam un iedevu slidu apstrādei. Nebija iespējas ar to kamanu pabraukt šonedēļ, bet tas ir Pasaules čempionāta labā, tā kā cerams, ka tur dos rezultātus.”

14. vietā (+0.760) divu braucienu summā finišēja Riks Kristens Rozītis, kuram braucienos attiecīgi 18. un 13. rezultāts. Savukārt 18. vieta (+0.890) šoreiz Artūram Dārzniekam, kuram 16. un 21. laiks braucienos.

Sacensības noslēgsies ar komandu stafeti, kura sāksies plkst. 13:40. Latvijas komandas sastāvā startēs Kendija Aparjode, Kristers Aparjods un Oskars Gudramovičs/Pēteris Kalniņš.

Mūsējo gaitām trasē arī šajā sezonā ir iespējams sekot līdzi tiešraidē Lattelecom televīzijā, kanālā Best4Sport TV, kas skatāms Helio iTV, Helio vTV un lietotnē Shortcut.